KY – Aalto-yliopiston kauppatieteiden ylioppilaat

Aalto-yliopiston kauppatieteiden ylioppilaat ry (, ) on rekisteröity yhdistys, johon voivat liittyä kaikki Aalto-yliopiston kauppakorkeakoulussa opiskelevat. Yhdistyksen tarkoituksena on toimia jäsentensä yhdyssiteenä ja edistää heidän yhteiskunnallisia, ammatillisia, taloudellisia, sosiaalisia ja henkisiä sekä opiskeluun ja opintoihin liittyviä pyrkimyksiään.  

Yhdistys jatkaa Helsingin kauppakorkeakoulun ylioppilaskunnan toimintaa ja perinteitä.  Helsingin kauppakorkeakoulun ylioppilaskunta (KY) oli vuonna 1911 perustettu, ylioppilaskunta-asetuksella määrätty julkisyhteisö. Ylioppilaskunta lakkautettiin 1.1.2010 sen yhdistyessä osaksi Aalto-yliopiston ylioppilaskuntaa. Helsingin kauppakorkeakoulun ylioppilaskunnan toimintaa jatkaa vuonna 2010 perustettu Helsingin kauppatieteiden ylioppilaat ry, jonka nimi sittemmin keväällä 2016 muutettiin Aalto-yliopiston kauppatieteiden ylioppilaat ry:ksi toiminnan muutettua Otaniemeen. 

Yhdistyksen lisäksi toiminnan tukena on Aalto-yliopiston kauppatieteiden ylioppilaiden säätiö (KY-säätiö), joka tukee taloudellisesti Aalto-yliopiston kauppakorkeakoulun opiskelijoiden opintojen edellytyksiä, kansainvälistymistä ja yhdistystoimintaa, sekä tarjoaa tiloja opiskelijoiden ja toimijaryhmien käyttöön. KY-säätiön varallisuus vuoden 2023 lopussa oli noin 50 660 000 euroa. Yhdistys ja säätiö yhdessä tunnetaan lyhenteellä KY. 

Yhdistys omistaa aTalent Recruiting -rekrytointiyhtiön yhdessä Aalto-yliopiston tuotantotalouden kilta Prodekon sekä Prodekon alumniyhdistyksen kanssa. 

Aalto-yliopisto on aiemmin innovaatioyliopisto-nimellä tunnettu hanke, jonka myötä Helsingin kauppakorkeakoulu, Taideteollinen korkeakoulu ja Teknillinen korkeakoulu yhdistyivät 1.1.2010. 

Yhdistys on Suomen Ekonomit ry:n yhteisöjäsen.

 Organisaatio 
KY:n ylintä päätäntävaltaa käyttää vaaleilla valittu edustajisto, joka koostuu 21 jäsenestä varajäsenineen. Edustajisto valitsee KY:n hallituksen, johon kuuluu 6-10 jäsentä. Hallitus ohjaa ja johtaa KY:n toimintaa. Lisäksi KY:llä on yhdeksän työntekijää sekä kauppakorkeakoulun työllistämä tutorkoordinaattori, jotka pyörittävät järjestön päivittäistä toimintaa ja auttavat jäsenistöään.

Hallituksen ja työntekijöiden alla toimii KY:n neljä valiokuntaa, jotka järjestävät tapahtumia ja toimintaa kyltereille. Lisäksi toimintaa järjestävät itsenäisinä yhdistyksinä toimivat jaostot ja kerhot.

 Valiokunnat 
KY:llä on nykyisin neljä valiokuntaa:

 Kulttuurivaliokunta (KUVA) ylläpitää ja kehittää KY-kulttuuria järjestämällä erilaisia opiskelijatapahtumia kaikille jäsenille. KUVAn tapahtumiin kuuluvat mm. lauluillat, wappukulkue sekä erilaiset approt.
 Liikunta- ja hyvinvointivaliokunta (LiHy) järjestää erilaisia tapahtuvat, jotka tukevat jäsenistön fyysistä ja henkistä hyvinvointia.
 Maisterivaliokunta (MC) järjestää erilaisia tapahtumia erityisesti maisterivaiheen opiskelijoille.
 Tutorvaliokunta (TC) rekrytoi ja kouluttaa kaikki kauppakorkeakoulun tutorit, jotka vastaavat uusien opiskelijoiden orientoimisesta Aalto-yliopistoon, kauppakorkeakouluun ja KY:lle.

 Jaostot 
KY:läisille toimintaa järjestävät myös itsenäisiksi yhdistyksikseen muodostetut jaostot:

 Kulttuurijaosto (KUJ) on KY:n vanhin jaosto, joka järjestää kyltereille erilaisia juhlia sekä muuta opiskelijatoimintaa. Jaosto vastaa mm. uusien kauppakorkeakoulun opiskelijoille eli "mursuille" joka syksy järjestettävistä Mursujaisista, joista ensimmäiset järjestettiin jo 1920-luvulla.
 KY-Sub (KY's International Subcommitee) on KY:n kansainvälinen jaosto, joka integroi vaihto-opiskelijoita sekä kansainvälisiä opiskelijoita suomalaiseen opiskelijakulttuuriin. Jaosto järjestää mm. juhlia, sitsejä ja matkoja niin kansainvälisille kuin kotimaisille opiskelijoille.
 NESU-KY on osa pohjoismaista Nordiska Ekonomie Studerandes Union -järjestöä ja ylläpitää sekä kehittää KY:n sitsikulttuuria. Jaosto on järjestänyt sitsejä myös yhteistyössä muiden opiskelualojen, kuten oikeustieteilijöiden Pykälä ry:n ja lääketieteellisen LKS:n kanssa.

Lähteet

Aiheesta muualla
 KY ry:n kotisivut

Luokka:Suomalaiset ainejärjestöt ja killat